কোয়েটার প্রাচীন নাম ছিল শালকোট। এই নামে অঞ্চলটি এখনও পরিচিত। বিভিন্ন সময়ে এই অঞ্চল গজনভি, ঘুরি, মঙ্গোল সাম্রাজ্যের শাসকদের দ্বারা শাসিত হয়। পঞ্চদশ শতাব্দীর শেষের দিকে অঞ্চলটিকে হেরাতের শাসকরা শাহ বেগ আর্ঘুনকে প্রদান করে। কিন্তু মুঘলদের উদীয়মান শক্তির সামনে তিনি পালাতে বাধ্য হন। পিশীন ও শালকোট উভয় স্থান থেকেই আকবরের নিকট সামরিক শক্তি ও রাজস্ব যেত বলে আইন-ই-আকবরি গ্রন্থে উল্লেখ পাওয়া যায়। যদিও এই অঞ্চলটি পরবর্তীতে কান্দাহারের সাথে সাফাভি সাম্রাজ্যের হস্তগত হয়। অষ্টাদশ শতাব্দীর শুরুতে কান্দাহারে খলজিদের ক্ষমতা বৃদ্ধির সাথে সাথে এককালে শক্তিশালী বেলুচ ও আফগানদের যুদ্ধের ক্ষেত্র হয়ে ওঠে কালাত, কোয়েটা এবং পিশীন। কিন্তু ১৭৫১ সালে ইরানে ইরানিদের বিরুদ্ধে, ১৭৬১ সালে পানিপথের তৃতীয় যুদ্ধে মারাঠাদের বিরুদ্ধে এবং ১৭৬৫ সালে শিখদের বিরুদ্ধে যুদ্ধে আফগানদের সহায়তায় বেলুচ সৈন্যদের অংশগ্রহণের জন্য আফগান শাসক আহমদ শাহ দুররানি কালাতের খান মীর নুরী নাসির খান বেলুচের হাতে কোয়েটা হস্তান্তর করেন।